‘UOB8TF’ปันผล6.5%ชูอสังหาฯรุ่ง
กองทุนอสังหาริมทรัพย์ยูโอบี ฟรีโฮลด์ เอท ทองหล่อ จ่ายปันผลรวม 39 ล้านบาท มองดอกเบี้ยต่ำหนุนลงทุนสดใส
6 พ.ย. 2555

กองทุนอสังหาริมทรัพย์ยูโอบี ฟรีโฮลด์ เอท ทองหล่อ จ่ายปันผลรวม 39 ล้านบาท มองดอกเบี้ยต่ำหนุนลงทุนสดใส
นายวนา พูลผล ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ยูโอบี (ไทย) เปิดเผยว่า บริษัทเตรียมจ่ายเงินปันผลครั้งที่ 2 ของกองทุนรวมอสังหาริมทรัพย์ ยูโอบี ฟรีโฮลด์ เอท ทองหล่อ (UOB8TF) มูลค่ารวม 38.86 ล้านบาท ให้แก่ผู้ถือหน่วยลงทุนในวันที่ 21 พ.ย. 2555 ซึ่งคำนวณจากผลการดำเนินงานตั้งแต่วันที่ 1 ก.ค.30 ก.ย. 2555 คิดเป็นอัตราหน่วยลงทุนละ 0.1640 บาท หรือประมาณ 6.5% ต่อปี 
บริษัทกำหนดวันปิดสมุดทะเบียนพักการโอนหน่วยลงทุนเพื่อกำหนดสิทธิในการรับเงินปันผลในวันที่ 7 พ.ย. 2555 
“ตั้งแต่ช่วงต้นปี 2555 บริษัทได้เข้ามาบริหารสินทรัพย์ของโครงการเอท ทองหล่อ เรสซิเด้นเซส ทั้งในพื้นที่ส่วนที่เป็นร้านค้าและเซอร์วิส อพาร์ตเมนต์ ได้มีการพัฒนาและบริหารสินทรัพย์ เพื่อให้สามารถสร้างผลตอบแทนให้กับนักลงทุน โดยมีรายได้หลักมาจากค่าเช่าและจะจ่ายเงินปันผลครั้งที่ 2 ในเดือน พ.ย.นี้” นายวนา กล่าว 
อย่างไรก็ตาม เศรษฐกิจภายในประเทศยังคงมีแนวโน้มเติบโตอย่างต่อเนื่อง อัตราดอกเบี้ยยังทรงตัวในระดับต่ำ ซึ่งจะส่งผลดีต่อการลงทุนในอสังหาริมทรัพย์ด้วย
นายวนา กล่าวว่า กองทุนมีกรรมสิทธิ์ในโครงการดังกล่าว ซึ่งตั้งอยู่ใจกลางเมือง อีกทั้งกองทุนรวมอสังหาริมทรัพย์ ยูโอบี ฟรีโฮลด์ เอท ทองหล่อ (UOB8TF) เป็นกองทุนที่มุ่งเน้นการลงทุนในอสังหาริมทรัพย์ที่ตั้งอยู่ใจกลางเมือง (CBD) และมีกรรมสิทธิ์ในทรัพย์สิน (Freehold) โดยมีทรัพย์สินแรกที่กองทุนเข้าลงทุนคือ ส่วนของร้านค้าปลีกและเซอร์วิสอพาร์ตเม้นท์ ของ โครงการ เอท ทองหล่อ เรสซิเดนท์เซส โดยมีพื้นที่รวมทั้งสิ้น 23,626.49 ตารางเมตร มูลค่าโครงการ 2,370 ล้านบาท บลจ.ยูโอบี ได้จัดจ้างบริษัทชั้นนำจากต่างประเทศ คือ บริษัท โจนส์ แลง ลาซาลส์ (ประเทศไทย) จำกัด และ แพน แปซิฟิค เพื่อบริหารอาคาร นอกจากนี้หลังจากปีที่ 5 หากมีข้อเสนอซื้อทรัพย์สินในราคาที่สูงกว่าเงินทุนโครงการไม่น้อยกว่า 30% ผู้จัดการกองทุนจะพิจารณาข้อเสนอในการขายทรัพย์สิน
สำหรับราคาหน่วย UOB8TF ปิดที่ 9.95 บาท บวก 0.05 บาท หรือ 0.51220%